Blaðamannafélag Íslands hefur kært RÚV og Morgunblaðið fyrir meint verkfallsbrot en formaður félagsins óttast að Félagsdómur verði ekki búinn að komast að niðurstöðu fyrir næstu verkföll sem eru á föstudag . Vísir / Vilhelm Hluti félagsmanna hjá Blaðamannafélagi Íslands lagði niður störf í fjórar klukkustundir síðasta föstudag . Meint verkfallsbrot , sem Hjálmari Jónssyni , formanni B.Í. telst til að séu þrjátíu talsins hjá Morgunblaðinu og eitt hjá Ríkisútvarpinu , verða kærð til félagsdóms . Hvorki hefur gengið né rekið í viðræðum Blaðamannafélagsins og Samtaka atvinnulífsins en samningar félagsins hafa verið lausir frá því um áramót . Þegar fréttastofa náði tali af Hjálmari hafði hann nýlokið fundi með lögfræðingi vegna hinna meintu verkfallsbrota . Átján blaðamenn á fréttavef Morgunblaðsins , mbl.is , lýstu yfir vonbrigðum með ritstjóra sína , samstarfsfólk á Morgunblaðinu og lausapenna sem kallaðir voru til að ganga í störf þeirra á meðan á verkfallinu stóð . Blaðamennirnir sendu fyrir helgi frá sér yfirlýsingu þar sem greint var frá því að þeir bæru ekki ábyrgð á þeim fréttum sem rötuðu inn á vefinn á umræddum tíma . Hjálmar er ekki bjartsýnn á að Félagsdómur verði búinn að komast að niðurstöðu fyrir næsta föstudag þegar félagsmenn leggja niður störf á ný . Hjálmar segir að félagið hefði eytt allri óvissu um framkvæmd vinnustöðvunarinnar . Enginn vafi hefði átt að ríkja um hana því hann hafi ítrekað lagt línurnar . „ Þeir eru búnir að vita frá tíunda október hvað við vorum að hugsa og ég hef ítrekað skrifað þeim eftir það og óskað eftir að það yrði haft samráð við okkur um framkvæmd verkfallsins þannig að þetta gæti farið vel fram og ég fékk ekki nein svör nema frá Sýn , þar sem þetta var alveg til fyrirmyndar . Ég fékk að vísu ekki svör frá Fréttablaðinu en þar var bara okkar túlkun viðurkennd og farið eftir henni . Ég heyrði ekkert frá Morgunblaðinu og RÚV og þau brutu verkfallið . “ Aðspurður hvort ástæða sé til að ætla að framkvæmd vinnustöðvunar verði þá með öðrum hætti næsta föstudag en hún var fyrir helgi segir Hjálmar : „ Mér sýnist einbeittur brotavilji vera þarna á ferðinni . Ég get tekið ábyrgð á sjálfum mér en ég get ekki tekið ábyrgð á öðrum eða hegðun þeirra . Við hljótum auðvitað í samninganefnd B.Í. að taka ákvörðun á grundvelli þeirra upplýsinga sem eru fyrirliggjandi um það sem framundan er . “ „ Þau allavega bitu það fast að þau sjá ástæðu til þess að brjóta vinnulöggjöfina ; sáu ástæðu til þess að láta samstarfsfólk ganga í störf samstarfsmanna sem er út af fyrir sig svo ótrúlegt að ég hefði ekki einu sinni haft hugmyndaflug til að láta mér detta það í hug . “ Fundur B.Í. og S.A. fer fram í húsakynnum ríkissáttasemjara klukkan hálf tvö í dag en Hjálmar á ekki von löngum fundi . „ Í ljósi þess skorts á mannasiðum sem okkar viðsemjendur hafa sýnt þá sé ég ekki ástæðu til þess að sitja lengi í sama herbergi og þeir , “ segir Hjálmar . Félagar í Blaðamannafélaginu sem vinna hjá miðlum Árvakurs , Ríkisútvarpsins , Sýnar og Torgs leggja niður störf næsta föstudag en þá í átta klukkustundir . Aðgerðirnar ná þó eingöngu til ljósmyndara , myndatökumanna og blaðamanna á fréttavefjum Morgunblaðsins , Fréttablaðsins og Vísis .